钦定古今图书集成/明伦汇编/官常典/第679卷 > 苏安恒
## 钦定古今图书集成/明伦汇编/官常典/第679卷 > 苏安恒

按《唐书》本传：“安恒，冀州武邑人。博学，尤明《周官》《春秋》
《左氏》学。武后末年，太子虽还东宫，政事一不与，大臣
畏祸，无敢言。安恒投匦上书曰：‘陛下膺先圣顾托，受
嗣子揖让，应天顺人，二十馀年，岂不闻虞舜褰裳，周
公复辟事乎？今太子孝谨，春秋盛壮，使统临宸极，何
异陛下身抚天下哉！胡不传位东宫，休安圣躬？自昔
天下无二姓并兴。且梁河内、建昌诸王，以亲得封，恐
万岁后不能良计，宜退就公侯，任以闲简。又，陛下二
十馀孙，无尺土封，非长久计也。请以都督府要州分
而王之。纵今尚幼，且择立师傅，养成德器，藩屏皇家’。”
书奏，后虽猜克，不能无感。乃召见赐食，厚慰遣之。明
年，复谏曰：“臣闻天下者，高祖、太宗之”天下，有隋失驭，
群雄鹿骇。唐家亲事戎旅，以平㝢县，指河为誓，非李
氏不王，非功臣不封。陛下虽居正统，实唐旧基。前日
太子在谅暗，相王非长嗣，唐祚中弱，故陛下因以即
位。今太子年德已盛，尚贪有大宝，忘母子之恩，蔽其
元良，以据神器，何施颜面见唐家宗庙、大帝陵寝哉？
臣谓天意人事，还归“李氏。物极则复，器满则覆，当断
不断，将受其乱。诚能高揖万机，自怡圣心，史臣书之，
乐府歌之，斯盛事也。臣闻见过不谏非忠，畏死不言
非勇。陛下以臣为忠，则择是而用；以为不忠，则斩臣
头以令天下。”书闻，不报。于是魏元忠为张易之兄弟
所构，狱方急，安恒独申救曰：“王者有容天下之量，故
济其心；能进天下之善，故除其恶。不然，则神鬼冯怒，
阴阳纷舛。”陛下始革命，勤秉政枢，博逮谋猷，天下以
为明主。暮年猒怠，谗佞炽结，水火相灾，百姓不亲，五
品不逊，天下以为暗君。邪正糅进，狱讼冤剧，何昔是
而今非邪？居安忘危之失也。窃见元忠廉直有名位，
宰相履忠正，邪佞之徒嫉之，若仇、易之兄“弟，无功无
德，但以冯附不阅数期，位势隆极，指马献蒲，先害良
善。自元忠下狱，人人偶语，谓易之交乱，且及四国。烈
士抚髀，忠臣钳口，惧易之之权，恐先谏受戮，虚死无
名。况寇贼方彊，赋敛重困，而自纵谗慝，摇变遐迩。臣
恐四夷扺目窥觇，为边鄙患，百姓托义以清君侧。逐
鹿之人，叩关而至，陛卫左右，从中以应，争锋朱雀之
门，问鼎大明之宫，陛下何以谢之？臣今计者，莫若收
雷电之威，解恢恢之网，复爵还位，君臣如初，则天下
幸甚。陛下纵不能斩佞臣，塞人望，且当抑夺荣宠，翦
其羽翅，无使骄横，为社稷之忧。”疏奏，易之等大怒，遣
刺客邀杀之。赖凤阁舍人桓彦范等悉力营解，乃免。
神龙初，为习艺馆内教。节愍太子难，或谗安恒豫谋，
死狱中。睿宗立，知其枉，诏赠谏议大夫。